Ettepanek: EUROOPA PARLAMENDI JA NÕUKOGU MÄÄRUS millega tunnistatakse kehtetuks nõukogu määrus (EÜ) nr 1342/2007 teatavate Venemaa Föderatsioonist pärit terasetoodete impordi suhtes kehtestatud teatavate piirnormide haldamise kohta /* KOM/2011/0715 lõplik - 2011/0315 (COD) */





SELETUSKIRI Teatavate terasetoodetega kauplemist Euroopa Liidu ja Venemaa Föderatsiooni vahel reguleeritakse lepinguga, millega on kehtestatud ka Euroopa Liitu imporditavate Venemaa Föderatsioonist pärit terasetoodete kvoodid. Lepingu artikli 10 lõikega 4 on ette nähtud, et Venemaa Föderatsiooni ühinemisel Maailma Kaubandusorganisatsiooniga leping lõpetatakse ja kvoodid tühistatakse. Seepärast nähakse käesoleva ettepanekuga ette kõnealust lepingut Euroopa Liidus rakendava nõukogu määruse (EÜ) nr 1342/2007 kehtetuks tunnistamine, mis jõustub Venemaa Föderatsiooni Maailma Kaubandusorganisatsiooni liikmeks saamise kuupäeval. 2011/0315 (COD) Ettepanek: EUROOPA PARLAMENDI JA NÕUKOGU MÄÄRUS millega tunnistatakse kehtetuks nõukogu määrus (EÜ) nr 1342/2007 teatavate Venemaa Föderatsioonist pärit terasetoodete impordi suhtes kehtestatud teatavate piirnormide haldamise kohta EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 207, võttes arvesse Euroopa Komisjoni ettepanekut, olles edastanud seadusandliku akti eelnõu riikide parlamentidele, olles toiminud seadusandliku tavamenetluse kohaselt ning arvestades järgmist: (1) Ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vaheline partnerluse sõlmimist käsitlev partnerlus- ja koostööleping[1] (edaspidi „partnerlus- ja koostööleping”), jõustus 1. detsembril 1997. (2) Partnerlus- ja koostöölepingu artikli 21 lõikes 1 on sätestatud, et teatavate terasetoodetega kauplemist reguleeritakse nimetatud lepingu III jaotisega, võtmata arvesse artiklit 15, ning koguselisi piirnorme käsitleva lepinguga. (3) 26. oktoobril 2007 sõlmisid Euroopa Ühendus ja Venemaa Föderatsiooni valitsus sellise lepingu teatavate terasetoodetega kauplemise kohta[2] (edaspidi „leping”). (4) 22. oktoobril 2007 võttis nõukogu lepingu rakendamiseks vastu määruse (EÜ) nr 1342/2007 teatavate Venemaa Föderatsioonist pärit terasetoodete impordi suhtes kehtestatud teatavate piirnormide haldamise kohta[3]. (5) Lepingus on sätestatud, et kui Venemaa Föderatsioon ühineb Maailma Kaubandusorganisatsiooniga enne lepingu kehtivusaja lõppemist, lõpetatakse leping ja sellest tulenevalt kaotatakse koguselised piirnormid alates ühinemise kuupäevast. (6) Alates Venemaa Föderatsiooni Maailma Kaubandusorganisatsiooniga ühinemise kuupäevast ei ole lepingu rakendusmäärust enam vaja. Seetõttu tuleks määrus (EÜ) nr 1342/2007 alates sellest kuupäevast kehtetuks tunnistada, ON VASTU VÕTNUD KÄESOLEVA MÄÄRUSE: Artikkel 1 Määrus (EÜ) nr 1342/2007 tunnistatakse kehtetuks. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. See jõustub Venemaa Föderatsiooni Maailma Kaubandusorganisatsiooniga ühinemise kuupäeval. Komisjon avaldab selle kohta teatise Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] EÜT L 327, 28.11.1997, lk 3. [2] ELT L 300, 17.11.2007, lk 52. [3] ELT L 300, 17.11.2007, lk 1.